
Bor és ünnep: Szent György-hegyi napok közösségformáló szerepe

Dolgozatom témáját a Szent György-hegyi napok és annak közösségformáló szerepe képezi. Az ünnepnek teret adó hegyet és annak múltját történelmét, földrajzi környezetét bemutatva a Szent György-hegyi napokat szemléltettem tömören áttekintve. Kutatásom középpontjában egy, a rendszerváltást követően létrejött, kitalált rendezvény áll, amely tudatosan szervezi és alakítja a helyi társadalmat.
Célom ezen keresztül egy komplex néprajzi kutatás bemutatása volt, amelynek fókuszában a kitalált hagyomány szervezői, résztvevői (világi és hivatalos, valamint a nem hivatalos és helyi oldalakról), valamint a rendezvényt spontán látogatói állnak. Társadalomnéprajzi aspektusból a borászati rendezvény érintettjeit az előbb felsorolt hármas csoportrendszer alapján külön-külön vizsgáltam, hiszen más benyomással és véleménnyel rendelkeznek a hegy névadója előtt megalapított ünnepről. Mindezek mellett arra a kérdésre kerestem választ, hogy milyen a hegy társadalmának, leginkább a borászok és a vezetés, valamint a falubeliek egymáshoz fűződő viszonya. Végül bemutattam, hogy milyen irányba mozdította el a közösség identitásképződését az ünnep. Dolgozatom végén, az általam vizsgáltakat összegeztem és a témával kapcsolatos kiaknázatlan lehetőségeket szemléltettem, amelyek újabb kutatási alapot jelenthetnek későbbi tanulmányok, dolgozatok megírásához.
A Szent György napjakor megtartott rendezvényhét hivatott leginkább a híd szerepét betölteni, a kettészakadt közösség, azaz a hegylakók és a falubeliek között, ezáltal megerősítve a kapcsolatokat. Lehetőséget kínál a közös összejövetelre és emellett az ünnep felhasználásával tudja a hegy értékét is népszerűsíteni a külvilág felé. A folyamatosan bővülő programok és a borvidék ismertté válása évről évre fenntartja a rendezvény folytonosságát. A program sikeréhez vezetett az is, hogy a közösség (aktív, passzív résztvevői) a helyi vezetés és az egyház elfogadta és legitimálta, majd identifikációs és reprezentáló funkciókkal látta el.
Dolgozatomban igyekeztem arra a kérdésre, választ találni, miszerint: mitől tekinthető mindazon eltérések ellenére mégis egy egységes, közösséget formáló és összetartó rendezvénynek a Szent György-hegyi napok? Egyrészt, mert olyan közösségi kikapcsolódási alkalmat nyújt, amelyen a közösség minden tagja részt tud venni, valamint mert a helyi értékeket kihasználva alakít ki az ünnep programokat, ezáltal a kollektív identitás és összetartozás tudatát erősítve. 



